แบงก์รอสถานการณ์ก่อนขึ้นดบ.
ธนาคารพาณิชย์ไม่รีบร้อนปรับขึ้นดอกเบี้ยตาม
25 ส.ค. 2554

ธนาคารพาณิชย์ไม่รีบร้อนปรับขึ้นดอกเบี้ยตาม 
กนง. หลังสงครามเงินฝากเริ่มซา ดูเศรษฐกิจโลกก่อน
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ กล่าวว่า ในเบื้องต้นผู้บริหารธนาคารมีมติให้รอดูสถานการณ์ตลาดไปอีก 1-2 วัน ก่อนที่จะมีการพิจารณารายละเอียดของการปรับขึ้นดอกเบี้ยตามมติของคณะกรรมการนโยบายการเงิน (กนง.)
นายไชยฤทธิ์ กล่าวว่า การแข่งขันเงินฝากในปัจจุบันไม่รุนแรงเหมือนในช่วงต้นปี และในช่วงที่ผ่านมาธนาคารได้มีการเสนอแคมเปญเงินฝากพิเศษเพื่อระดมจากลูกค้าไปแล้ว จึงไม่ต้องเร่งรีบปรับขึ้นดอกเบี้ยเหมือนที่ผ่านมา
นายชาตรี โสตางกูร ผู้ช่วยผู้จัดการใหญ่ ธนาคารไทยพาณิชย์ กล่าวว่า ธนาคารจะรอดูสถานการณ์เศรษฐกิจโลกจากท่าทีของสหรัฐในการดำเนินนโยบายอัดฉีดเงินเข้าสู่ระบบรอบที่ 3 และผลตอบแทนในตลาดพันธบัตรอีก 1-2 วัน เพื่อประกอบการตัดสินใจ
อย่างไรก็ตาม หากคู่แข่งปรับดอกเบี้ย ธนาคารคงต้องปรับขึ้น แต่จะไม่รีบร้อน
แหล่งข่าวจากธนาคารกรุงไทย เปิดเผยว่า ธนาคารจะมีการประชุมเพื่อพิจารณานโยบายดอกเบี้ยในสัปดาห์หน้า เนื่องจากต้องการรอดูสถานการณ์เศรษฐกิจโลกและผลตอบรับในตลาดก่อน ไม่จำเป็นต้องเป็นผู้นำตลาด และคาดว่า กนง.จะตรึงดอกเบี้ยในปีนี้เอาไว้ที่ 3.5%
ด้านธนาคารกสิกรไทย แจ้งว่าจะมีการปรับขึ้นดอกเบี้ย แต่ได้ยกเลิกในตอนค่ำโดยนายจงรัก บุญชยานุรักษ์ ผู้อำนวยการฝ่ายบริหารเงิน ธนาคารกสิกรไทย กล่าวว่า ธนาคารยังอยู่ระหว่างการพิจารณารายละเอียดของการปรับขึ้นดอกเบี้ย จึงไม่สามารถตอบได้ว่าจะเป็นผู้นำหรือเป็นผู้ตามในตลาด โดยคาดว่าจะมีความชัดเจนออกมาในเร็วๆนี้